Document ID: 32007D0315

ΑΠΌΦΑΣΗ ΤΗΣ ΕΠΙΤΡΟΠΉΣ
της 30ής Απριλίου 2007
για τη θέσπιση ειδικών μέτρων που πρέπει να εφαρμοστούν από την Κύπρο όσον αφορά την τρομώδη νόσο
[κοινοποιηθείσα υπό τον αριθμό Ε(2007) 1877]
(Το κείμενο στην ελληνική γλώσσα είναι το μόνο αυθεντικό)
(2007/315/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
Εκτιμώντας τα ακόλουθα:
(1)
Ο κανονισμός (ΕΚ) αριθ. 836/2004 της Επιτροπής, της 28ης Απριλίου 2004, σχετικά με μεταβατικά μέτρα που θα εφαρμοστούν από την Κύπρο όσον αφορά την τρομώδη νόσο (2), εκδόθηκε λαμβανομένου υπόψη του εξαιρετικά υψηλού αριθμού κρουσμάτων της τρομώδους νόσου στους πληθυσμούς αιγοπροβάτων στην Κύπρο. Ο κανονισμός αυτός θεσπίζει ορισμένα μεταβατικά μέτρα, συμπεριλαμβανομένης της απαγόρευσης της αποστολής ορισμένων κρεάτων και προϊόντων κρέατος αιγοπροβάτων από την Κύπρο προς άλλα κράτη μέλη. Ο εν λόγω κανονισμός ισχύει έως τις 30 Απριλίου 2007.
(2)
Σύμφωνα με τα αποτελέσματα του προγράμματος εκρίζωσης και παρακολούθησης των μεταδοτικών σπογγωδών εγκεφαλοπαθειών (ΜΣΕ) στην Κοινότητα για το έτος 2006, στην Κύπρο διαγνώσθηκαν 865 κρούσματα ΜΣΕ σε πρόβατα (από συνολικά 2 579 κρούσματα ΜΣΕ στην Κοινότητα) και 461 κρούσματα ΜΣΕ σε αίγες (από συνολικά 531 κρούσματα ΜΣΕ στην Κοινότητα).
(3)
Στο πλαίσιο του οδηγού για τις ΜΣΕ [COM(2005) 322 τελικό] που εκδόθηκε στις 15 Ιουλίου 2005 και σύμφωνα με το πρόγραμμα εργασίας της ΓΔ Υγείας για την περίοδο 2006-2007 αναφορικά με τις ΜΣΕ [SEC(2006) 1527], η Επιτροπή πραγματοποιεί επί του παρόντος διαβουλεύσεις με τα κράτη μέλη σχετικά με πρόταση αναθεώρησης των υφιστάμενων μέτρων προς εφαρμογή στα μολυσμένα από ΜΣΕ κοπάδια στις περιπτώσεις που έχει αποκλεισθεί ενδεχόμενο κρούσματος ΣΕΒ.
(4)
Λόγω της ζωοϋγειονομικής κατάστασης που επικρατεί στους πληθυσμούς αιγοπροβάτων στην Κύπρο όσον αφορά την τρομώδη νόσο, λαμβανομένων υπόψη των απαιτήσεων διεξαγωγής ελέγχων καθώς και εν αναμονή των συμπερασμάτων των διαβουλεύσεων σχετικά με την αναθεώρηση των υφιστάμενων μέτρων εκρίζωσης, κρίνεται απαραίτητο να διατηρηθούν ορισμένα προστατευτικά μέτρα όσον αφορά το ενδοκοινοτικό εμπόριο και το εμπόριο με τρίτες χώρες για ορισμένα κρέατα και προϊόντα κρέατος που προέρχονται από αιγοπρόβατα, έτσι ώστε να προληφθεί ο κίνδυνος εξάπλωσης της νόσου στα υπόλοιπα κράτη μέλη.
(5)
Ως εκ τούτου, είναι απαραίτητο να εξακολουθήσει να ισχύει η απαγόρευση της αποστολής προϊόντων που προέρχονται από αιγοπρόβατα στην Κύπρο προς άλλα κράτη μέλη καθώς και της εξαγωγής αυτών προς τρίτες χώρες.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Κύπρος εξασφαλίζει ότι το νωπό κρέας, οι κιμάδες, τα παρασκευάσματα κρέατος και τα προϊόντα κρέατος, όπως ορίζονται στο παράρτημα Ι του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου (3), που προέρχονται από αιγοπρόβατα, δεν αποστέλλονται από το οικείο κράτος μέλος σε άλλα κράτη μέλη και δεν εξάγονται σε τρίτες χώρες.
Άρθρο 2
Η παρούσα απόφαση εφαρμόζεται έως τις 31 Οκτωβρίου 2007.
Άρθρο 3
Η παρούσα απόφαση απευθύνεται στην Κυπριακή Δημοκρατία.
Βρυξέλλες, 30 Απριλίου 2007.

Labels: 3
17
18
6